সবাই জানে, বিশ্ববিদ্যালয়গুলোতে কর্তাব্যক্তি পদে দলীয় অনুগত অথর্ব কিছু মানুষ বসে আছে। তাদের আনুগত্যের বিনিময়ে তারা পায় যা খুশি তা করার স্বাধীনতা। এটাকেই অর্ঘ্য বলছে মেরুদণ্ডহীন সিস্টেম। আর যারা বিনা প্রশ্নে সবকিছু মনে নিয়ে সিস্টেমের সাথে খাপ খাইয়ে নিচ্ছে তারাই হচ্ছে অর্ঘ্যর ভাষায় মেধাবী সূর্য সন্তান। কথা হচ্ছে, বিশ্ববিদ্যালয় কি আসলে এইসব প্রশ্নহীন মেধাবী সূর্য সন্তানদের জায়গা? বিশ্ববিদ্যালয় কী আসলে? ভবিতব্য হচ্ছে, বিশ্ববিদ্যালয় যখন বছরের পর বছর ধরে মেরুদণ্ডহীন সিস্টেম অনুযায়ী চলতে থাকে তখন এই প্রশ্নের জবাব দেওয়ার জন্যও সমাজে কেউ অবশিষ্ট থাকে না। আর অর্ঘ্যর মতো একটা তরুণ সংবেদনশীল প্রাণ যার স্বপ্ন ও আকাঙ্ক্ষার মধ্যে আঁকা ছিল একটা মুক্ত বিহঙ্গ-যার নাম বিশ্ববিদ্যালয়। যেখানে জ্ঞান ও সৃষ্টির সম্মিলনের মোহে বিচরণ করে বেড়াবে যুক্তিবাদী বেয়াদবেরা। কিন্তু কোথায় সেই বিশ্ববিদ্যালয়? যেখানে ক্ষুদ্র স্বার্থের আশায় কাতর শিক্ষকেরা ক্ষমতার পদলেহনে ব্যস্ত; শুধু ক্ষমতার পদলেহনে প্রাপ্ত সুবিধায় কুলাচ্ছে না বলে উপাচার্য বিউটি পার্লারের তহবিল গুনছেন; যেখানে প্রভাবশালী ব্যক্তির সন্তানকে জায়গা করে দিতে দরিদ্র স্কুল শিক্ষকের সন্তানটির ভর্তি বাতিল করা হচ্ছে; যেখানে মেরুদণ্ডহীন সিস্টেমের সাথে খাপ খাইয়ে নিয়ে নিশ্চুপ থাকছে তথাকথিত মেধাবী সূর্য সন্তানেরা—সেখানে কী করে বাঁচবে অর্ঘ্য বিশ্বাসের মুক্ত বিহঙ্গ প্রাণ। আর তাই বিশ্ববিদ্যালয় নামের খাঁচা অতিক্রম করে আকাশের পানে উড়াল দিয়েছে সে।